**Notă de argumentare**

**la proiectul Hotărîrii Guvernului „cu privire la parteneriatul public-privat pentru prestarea serviciilor de radioterapie”**

1. **Condiţii ce au impus elaborarea proiectului**

În procesul tranziţiei la economia de piaţă şi edificarea unei societăţi democratice, Republica Moldova s-a confruntat cu multiple şi diverse probleme, iar declinul economic a avut un impact negativ major asupra sectorului spitalicesc, consumator a unui volum semnificativ de resurse alocate sistemului de sănătate.

Necesitatea racordării asistenţei medicale spitaliceşti la cerinţele europene şi în scopul asigurării unui sistem de sănătate modern şi cost-eficient, proiectele de parteneriat public-privat în domeniile sănătăţii sunt oportunităţi reale şi, la moment, cele mai argumentate pentru a dota şi echipa adecvat instituţiile medicale cu dispozitive medicale performante, precum şi de a moderniza baza tehnico-materială a lor. Implementarea reformelor sectorului spitalicesc necesită a fi efectuată cu implicarea mai activă a investiţiilor private în sectorul public şi în special în condiţiile parteneriatului public-privat.

Sporirea rolului sectorului medical privat în finanţarea şi prestarea serviciilor prin dezvoltarea parteneriatului public-privat se află printre acţiunile prioritare în domeniul sănătăţii ale Programului de activitate a Guvernului Republicii Moldova pentru anii 2009-2014 „Integrarea Europeană: Libertate, Democraţie, Bunăstare” şi ale Planului de Acţiuni al Guvernului pentru anii 2011-2014.

 Atragerea investiţiilor private în sănătate şi îmbunătăţirea calităţii serviciilor medicale prestate sunt incluse în documentele de politici naţionale şi sectoriale: Strategia Naţională de Dezvoltare, Politica Naţională de Sănătate, Strategia de dezvoltare a sistemului de sănătate în perioada 2008-2017 şi Programul de Dezvoltare Strategică a Ministerului Sănătăţii pentru 2012-2014.

În Republica Moldova maladiile oncologice reprezintă o problemă majoră atît medicală cît şi socială prin sporirea numărului de bolnavi cu patologii oncologice, tendinţe de afectare a persoanelor de vîrstă tînără. Conform datelor Biroului Naţional de Statistică, anual în Republica Moldva sunt depistate circa 8 000 cazuri noi de îmbolnăviri prin cancer. În termeni de prevalenţă, numărul de persoane înregistrate cu patologie oncologică în anul 2011 a atins cifra de 45 587, remarcînd o creştere consecutivă şi alarmantă pe parcursul anilor.

Totodată, posibilităţile de aplicare a tratamentului specific oncologic, de care au nevoie un număr mare de bolnavi, sunt semnificativ reduse în raport cu necesitate. Problema majoră care există la momentul actual în serviciul oncologic este dotarea insuficientă a insitutţiilor medicale, în special a Institutului Oncologic, cu utilaj modern de diagnostic şi tratament, ceeca ce face imposibilă acordarea unei asistenţe oncologice la nivelul standardelor internaţionale.

Asistenţa oncologică este o parte componentă a Sistemului Sănătăţii din Republica Moldova. Asistenţa medicală a bolnavilor oncologici este complexă şi se compune din: (i) metode principale, (ii) metode asociate şi (iii) metode de tratament a maladiilor asociate. Radioterapia se include, alături de chirurgie oncologică şi chimioterapie, în categoria metodelor principale.

Radioterapia este metoda de tratament a cancerului prin iradieri ionizante curative şi distrugerea formaţiunilor tumorale. Această metodă este practicată în Moldova din 1960. Actualmente, tratamentul radioterapeutic în Republica Moldova se efectuează în exclusivitate la IMSP Institutul Onclogic, unica instituţie specializată care acordă asistenţă oncologică complexă.

Departamentul Radioterapie a Institutului Oncologic include 3 secţii de radioterapie, o secţie radioginecologie şi blocul surselor ionizante. Pe parcursul anului 2011, tratamentul radioterapic a fost aplicat la 3552 pacienţi, dintre care 2941 pacienţi au fost trataţi în staţionarul 24/24 ore, 286 pacienţi au beneficiat de servicii de radioterapie în staţionarul de zi şi 325 pacienţi au primit cure de radioterapie ca parte componentă a tratamentului complex, fiind internaţi în alte secţii a Institutului Oncologic.

Dotarea departamenului Radioterapie cu utilaj radioterapic este insuficientă în raport cu cererea existentă. Marea majoritate a aparatelor de surse ionizante sunt uzate şi depăşite ca tehnologie. Fiind insuficiente la număr, aparate de radioterapie sunt exploatate cu depăşirea normelor de capacitate maximă de funcţionare a acestora. Evident, aceasta se traduce în uzura mult mai rapidă a aparatelor şi este cea mai frecventă cauză a defecţiunilor de aparataj. Repararea utilajului radioterapic implică costuri semnificative care sunt suportate de către Institutul Oncologic.

Departamentul Radioterapie dispune în prezent de un singur aparat performant, accelerator liniar de particule CLINAC DHX. În aceste condiţii tratamentul radioterapic modern nu poate fi asigurat pentru toţi pacienţi care prezintă indicaţii. Datele de evaluare arată că actuala unitate cu acceleratoare lineare CLINAC poate manipula mai puţin de 5% din totalul cererii nesatisfăcute pentru radioterapie.

Majoritatea şedinţelor de radioterapie (cca 80% din numărul total) în anul 2011 au fost efectuate folosind aparate cu sursa de cobalt, o metoda mai veche care nu mai este utilizată în multe ţări dezvoltate.

Tehnologiile radioterapice moderne (acceleratorul liniar), accesibile în prezent unui număr redus de pacienţi din Republica Moldova, prezintă o serie de avantaje majore. Ele oferă posibilitatea de a personaliza şedinţele de radioterapie în dependenţă specificul fiecărui caz. Proiectarea exactă a fasciculelor de radiaţie asupra zonei afectate de tumoare se traduce în eficienţa sporită a tratamentului, rata de succes fiind mai mare la utilizarea acestei tehnologii. De asemenea, sunt evitate la maxim efectele adverse prin iradierea zonelor intacte înconjurătoare, micşorînd procentul complicaţiilor asociate cu radioterapie.

Din aceste considerente se impune necesitatea modernizării parcului de aparate şi tehnologii radioterapice din cadrul Institutului Oncologic, pentru asigurarea accesului pacienţilor oncologici din Moldova la metode performante de tratament. Costurile investiţionale aferente realizării acestui obiectiv, care include dotarea Institutului Oncologic cu următoarele dispozitive medicale: accelerator liniar, aparate cobaltoterapie, aparate de brahiterapie, aparate de radioterapie superficială, simulator de tratament, computer tomograf au fost estimate la 3,5 mln Euro.

Capacitatea financiară a statului de a acoperi investiţii în domeniul modernizării tehnologiilor radioterapice este mult depăşită de necesităţile existente. Sistemul public de sănătate nu dispune de resurse pentru dezvoltarea serviciilor de radioterapie şi racordarea acestora la standardele internaţionale. În condiţiile existente de constrîngeri bugetare şi necesitatea idenitificării soluţiilor alternative, implicarea capitalului privat prin dezvoltarea parteneriatului public-privat în domeniul serviciilor de radioterapie este o soluţie avantajoasă.

În acest context, se propune iniţierea unui proiect de parteneriat public-privat pentru serviciul de radioterapie în cadrul Institutului Oncologic, în scop de modernizare a parcului de aparate şi tehnologii radioterapice şi de asigurare a calităţii asistenţei medicale prestate bolnavilor cu patologii oncologice.

Proiectul de radioterapie implică: (i) finanţarea, furnizarea şi preluarea în exploatare (dacă este cazul) a dispozitivelor meidcale de radioterapie necesare în cadrul Institutului Oncologic, (ii) finanţarea proiectării / construirii şi / sau modernizării blocului de surse ionizante din cadrul Institutului Oncologic unde vor fi amplasate dispozitivele medicale pentru prestarea serviciilor de radioterapie, (iii) operarea pe termen lung a centrului de radioterapie, inclusiv dotarea cu personalul tehnic necesar pentru prestarea tuturor serviciilor de radioterapie, (iv) respectarea unor standarde înalte de calitate şi practică în radioterapie, similare cu cele mai bune practice la nivel internaţional şi raportarea privind toate procedurile de radioterapie aplicate.

1. **Principalele prevederi ale proiectului, locul în sistemul de acte normative**

Proiectul Hotărîrii Guvernului „cu privire la parteneriatul public-privat pentru

prestarea serviciilor de radioterapie” a fost elaborat conform prevederilor art. 11, art. 25 a Legii cu privire la parteneriatul public-privat nr. 179-XIII din 10 iulie 2008 (Monitorul Oficial al Republicii Moldova, 2008, nr.165-166, art.605), în scopul sporirii rolului de investiţii private în finanţarea serviciilor de sănătate şi asigurarea accesului la servicii de radioterapie de calitate.

Proiectul Hotărîrii de Guvern propune şi aprobă domeniul de radioterapie în calitate de obiect al parteneriatului public-privat, inclusiv şi obiectivele proiectului de PPP, cerinţele pentru selectarea partenerului privat şi condiţiile de realizare a PPP-lui.

Proiectul Hotărîrii de Guvern desemnează Ministerul Sănătăţii în calitate de autoritate publică responsabilă de desfăşurarea procedurii de selectare a partenerului privat şi semnarea contractului cu acesta.

1. **Argumentarea şi gradul compatibilităţii proiectului cu legislaţia comunitară**

Proiectul propus este în concordanţă cu Legea cu privire la parteneriatul public-privat nr. 179-XIII din 10 iulie 2008 şi cu alte acte normative internaţionale în domeniu, inclusiv cu legislaţia secundară comunitară.

1. **Analiza impactului de reglementare a proiectului**

Proiectul nu necesită a fi supus analizei impactului de reglementare.

1. **Fundamentarea economico-financiară**

Implementarea proiectului de parteneriat public-privat pentru serviciile de radioterapie va oferi avantajul economic de preluare a costurilor aferente investiţiilor pentru echipament, reparaţie, menţinerea de edificii, plăţi curente, precum şi salarizarea personalului de către partenerul privat. De menţionat că, tariful achitat de Compania Naţională de Asigurări în Medicină (CNAM) pentru serviciile medicale nu prevede dotarea şi echiparea instituţiilor medicale cu dispozitive medicale performante, care sunt foarte costisitoare şi reprezintă o povară majoră a bugetului Fondatorului acestor instituţii. Adiţional, investitorul va rambursa către Institutul Oncologic un anumit procent din venitul anual obţinut din prestarea serviciilor de radioterapie.

La moment, cu echipamentul existent, Institutul Oncologic oferă servicii de radioterapie pentru suma totală de 21 002 305 lei contractată pentru anul 2012 din fondurile asigurării obligatorii de asistenţă medicală (FAOAM), inclusiv 20 320 300 lei pentru staţionar 24/24 ore şi 682 005 lei pentru cazuri tratate în cadrul staţionarului de zi. Costurile aferente serviciului de radioterapie vor depinde de: (i) cerinţele faţă de echipament şi specificaţiile tehnice, definite în documentele de tender; (ii) costurile de finanţare din partea creditorilor; şi (iii) costurile de remunerare a personalului relevant şi pentru materiale consumabile.

În proiectul PPP se preconizează de a oferi serviciile de radioterapie în baza contractului cu FAOAM, care este estimat la circa 20 mln lei pe an. Costurile exacte vor fi definite la etapa de pregătire a documentaţiei necesare pentru cererea de oferte şi pentru Contractul PPP.

1. **Materiale informative şi analitice**

Ministerul Sănătăţii a elaborat, în cadrul Proiectului „Servicii de Sănătate şi

Asistenţă Socială” cu suportul financiar al Băncii Mondiale, un studiu amplu de politici în domeniul dezvoltării parteneriatului public-privat în sănătate (<http://www.ms.gov.md/_files/6702-Dezvoltarea%2520Parteneriatului%2520Public-Privat.pdf>).

1. **Numele participanţilor la elaborarea proiectului**

La elaborarea proiectului Hotărîrii de Guvern „cu privire la parteneriatul public-privat pentru prestarea serviciilor de radioterapie”a participat la grupul de lucru al Ministerului Sănătăţii, conducătorii IMSP Institutul Oncologic, reprezentanţi ai Ministerului Economiei, a Companiei Naţionale de Asigurări în Medicină, experţii Corporaţiei Financiare Internaţionale şi consultantul local pentru PPP din cadrul Proiectului „Servicii de Sănătate şi Asistenţă Socială”.

 **Ministru Andrei USATÎI**

*Executor: Svetlana Cotelea*

*268866*